Դիզենտերիայի ծանր ընթացքով կոլիտիկ տարբերակը բնութագրվում է սուր սկզբով, ջերմաստիճանի բարձրացումով մինչև 39 և ավել, կտրուկ արտահայտված ինտոքսիկացիայով: Կարող են դիտվել մթագնած վիճակներ, զառանցանք, սրտխառնոց, փսխում: Որովայնում ցավերը կտրուկ արտահայտված են և ուղեկցվում են տանջող տենեզմներով և հաճախակի միզարձակման կանչերով: Կղանքը օրական 20-25 անգամ է, ոչ կղանքային բնույթի, քիչ քանակի, լորձա-արյունային: Երբեմն արտաթորանքները ունեն մսաջրի տեսք: Հիվանդները թույլ են, ադինամիկ: Մաշկը և լորձաթաղանթները չոր են,զարկերակային ճնշումը ընկած է, դիտվում է մշտական տախիկարդիա: 1-2-րդ օրերի վերջում կարող է զարգանալ կոլապտոիդ վիճակ: Աղիքի տենեզմները և սպազմը կարող են փոխարինվել նրա պարեզով, որովայնի փքվածությամբ, անուսի բացումով և ոչ կամային դեֆեկացիայով: Արյան մեջ հայտնաբերվում է լեյկոցիտոզ կամ լեյկոպենիա` դեպի ձախ թեքումով և լեյկոցիտների տոքսիկ հատիկավորությամբ: Որովայնի պալպացիայի ժամանակ հայտնաբերվում է հաստ աղու (երբեմն միայն սիգմայաձև աղու) սպազմ, ցավոտություն և գրգռոց, մեթեորիզմ: Հիվանդների ծանր վիճակը պահպանվում է 7-10 օր: Դիզենտերիա Զոննեի դեպքում ռեկտորոմանոսկոպիայի ժամանակ հայտնաբերում են լորձաթաղանթի կատառալ-հեմոռագիկ, կատառալ-էռոզիվ, հազվադեպ խոցային փոփոխություններ: Ֆլեքսների ծանր ընթացքի դեպքում հայտնաբերվում են հաստ աղու լորձաթաղանթի ֆիբրինոզ-նեկրոտիկ, ֆիբրինոզ-խոցային և ֆլեգմոնոզ-նեկրոտիկ ախտահարում: Հիվանդությունը տևում է 3-6 շաբաթ և ավել: Տարբեր ծագման իմունոդեֆիցիտներով հիվանդների մոտ արտահայտված տենդը կարող է բացակայել, բայց այս դեպքում հաստ աղու ախտահարումը կրում է տոտալ բնույթ: